Uradni list RS 77/2002 z dne 30. 8. 2002      

 3755.  Odlok o delnem povračilu stroškov za organiziranje volilne kampanje, stran 8485.

Na podlagi 24. člena zakona o volilni kampanji (Uradni list RS, št. 62/94 in 17/97) ter 15. člena statuta Občine Prebold (Uradni list RS, št. 34/99) je Občinski svet občine Prebold na 1. izredni seji dne 26. 8. 2002 sprejel

O D L O K

o delnem povračilu stroškov za organiziranje     volilne kampanje

1. člen

Odlok določa kriterije za delno povračilo stroškov volilne kampanje za lokalne volitve – volitve v občinski svet in za volitve župana.

2. člen

Stroški volilne kampanje za volitve v občinski svet in za volitve župana ne smejo preseči zneska, ki ga določa zakon.

    Organizator volilne kampanje za člane občinskega sveta in za župana mora v 60 dneh po dnevu glasovanja predložiti občinskemu svetu in računskemu sodišču poročilo o vseh zbranih in porabljenih sredstvih za volilno kampanjo.

3. člen

Organizatorji volilne kampanje katerih listam so pripadli mandati za člane občinskega sveta imajo pravico do povrnitve stroškov volilne kampanje, v višini 60 tolarjev za dobljeni glas, pri čemer skupni znesek povrnjenih stroškov ne sme preseči zneska porabljenih sredstev razvidnega iz revizijskega poročila računskega sodišča.

4. člen

Do delne povrnitve stroškov volilne kampanje so upravičeni tudi organizatorji volilne kampanje oziroma kandidati za župane za katere je glasovalo najmanj 10% od skupnega števila volilnih upravičencev, ki so glasovali, in sicer 40 tolarjev za vsak dobljeni glas.

    Če se glasovanje ponovi sta kandidata, ki kandidirata na ponovnem glasovanju, upravičena do povrnitve stroškov v višini 60 tolarjev za dobljeni glas in le na osnovi dobljenih glasov na ponovnem glasovanju.

5. člen

Organizatorju volilne kampanje za volitve v občinski svet ali za volitve župana se na njegovo zahtevo povrnejo stroški volilne kampanje iz občinskega proračuna najkasneje v 30 dneh po predložitvi dokončnega poročila računskega sodišča občinskemu svetu.

6. člen

Ta odlok začne veljati naslednji dan po objavi v Uradnem listu Republike Slovenije.

Št. 006-07/02/2002-03

Prebold, dne 26. avgusta 2002.

                                                                                                                             Župan

                                                                                                                        Občine Prebold

                                                                                    Vinko Debelak, univ. dipl. inž. gradb. l. r.

